Marcus Pedersen har ristet av seg hofteskaden og er klar igjen for spill i Strømsgodset-drakten.

Pedersen pådro seg en smell mot Start for snaue to uker siden, men er aktuell igjen i lørdagens kamp mot Tromsø.

– Jeg har fått trent ok de fire siste dagene og jeg har ikke kjent noe, så det er bra, sier Pedersen til Drammens Tidende.

Han har scoret 14 mål på 18 kamper i Eliteserien denne sesongen. 28-åringen er ventet å gå rett inn igjen på SIFs førstelag, selv om Mustafa Abdellaoue scoret to ganger mot Rosenborg sist.

Strømsgodset har skuffet denne sesongen. Drammenserne ligger på 12.-plass med 22 poeng. Bare fire poeng skiller ned til Stabæk på kvalifiseringsplassen.

(©NTB)